Document ID: 31999D0334

ΑΠΟΦΑΣΗ ΤΗΣ ΕΠΙΤΡΟΠΗΣ
της 7ης Μαΐου 1999
για ορισμένα μέτρα προστασίας σχετικά με τους εγγεγραμμένους σε μητρώα ίππους που προέρχονται από τη Νότια Αφρική
[κοινοποιηθείσα υπό τον αριθμό Ε(1999) 1176]
(Κείμενο που παρουσιάζει ενδιαφέρον για τον ΕΟΧ)
(1999/334/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/496/ΕΟΚ του Συμβουλίου, της 15ης Ιουλίου 1991, για τον καθορισμό των βασικών αρχών σχετικά με την οργάνωση των κτηνιατρικών ελέγχων των ζώων προέλευσης τρίτων χωρών που εισάγονται στην Κοινότητα και περί τροποποίησης των οδηγιών 89/662/ΕΟΚ, 90/425/ΕΟΚ και 90/675/ΕΟΚ(1), όπως τροποποιήθηκε τελευταία από την οδηγία 96/43/ΕΚ(2), και ιδίως το άρθρο 18 παράγραφος 1,
Εκτιμώντας:
(1) ότι η οδηγία 90/426/ΕΟΚ του Συμβουλίου, της 26ης Ιουνίου 1990, υγειονομικού ελέγχου που διέπουν τη διακίνηση των ιπποειδών και τις εισαγωγές ιπποειδών προέλευσης τρίτων χωρών(3), όπως τροποποιήθηκε από την πράξη προσχώρησης της Αυστρίας, της Φινλανδίας και της Σουηδίας, καθορίζει τα μέτρα που πρέπει να ληφθούν σε σχέση με την αφρικανική πανώλη των ίππων·
(2) ότι οι όροι εισαγωγής καθορίστηκαν από την απόφαση 97/10/ΕΚ της Επιτροπής(4), σχετικά με την προσωρινή αποδοχή και τις εισαγωγές στην Κοινότητα εγγεγραμμένων σε μητρώα ίππων από τη Νότια Αφρική·
(3) ότι θανατηφόρα περιστατικά αφρικανικής πανώλης των ίππων σημειώθηκαν σε ίππους που κρατούνται στη ζώνη επιτήρησης που καθορίστηκε στο δυτικό τμήμα της επαρχίας του Cape της Νότιας Αφρικής με την απόφαση 97/10/ΕΚ όσον αφορά τις εισαγωγές εγγεγραμμένων σε μητρώα ίππων που προέρχονται από την απαλλαγμένη από την ασθένεια μητροπολιτική περιοχή του Cape Town·
(4) ότι οι αρμόδιες κτηνιατρικές αρχές της Νότιας Αφρικής έλαβαν όλα τα αναγκαία μέτρα για την καταπολέμηση της ασθένειας, ιδίως με τον εμβολιασμό των ευαίσθητων ζώων σε μία ζώνη κινδύνου που βρίσκεται στο εσωτερικό της ζώνης επιτήρησης·
(5) ότι η ύπαρξη της εν λόγω ασθένειας στη ζώνη επιτήρησης του δυτικού τμήματος της επαρχίας του Cape ενδέχεται να αποτελέσει σοβαρό κίνδυνο για τα ιπποειδή της Κοινότητας· ότι, εξάλλου, η προσφυγή στον εμβολιασμό σε μία ζώνη που βρίσκεται πολύ κοντά στην απαλλαγμένη από την ασθένεια περιοχή αποκλείει την περαιτέρω περιφερειοποίηση σύμφωνα με την κοινοτική νομοθεσία και με τους διεθνώς αποδεκτούς υγειονομικούς κανόνες·
(6) ότι οι αρχές έχουν αναστείλει όλες τις εξαγωγές εγγεγραμμένων σε μητρώα ίππων της περιοχής που είναι απαλλαγμένη από την ασθένεια προς τα κράτη μέλη της Ευρωπαϊκής Ένωσης· ότι είναι, ωστόσο, αναγκαίο να εγκριθούν μέτρα προστασίας σε κοινοτική κλίμακα σχετικά με τις εισαγωγές εγγεγραμμένων σε μητρώα ίππων που προέρχονται από τη Νότια Αφρική·
(7) ότι η προσωρινή αποδοχή, οι μόνιμες εισαγωγές και η διαμετακόμιση εγγεγραμμένων σε μητρώα ίππων που προέρχονται από τη μητροπολιτική περιοχή του Cape Town πρέπει να ανασταλούν·
(8) ότι η παρούσα απόφαση είναι σύμφωνη με τη γνώμη της μόνιμης κτηνιατρικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα κράτη μέλη απαγορεύουν την προσωρινή αποδοχή, τη διαμετακόμιση και τις εισαγωγές εγγεγραμμένων σε μητρώα ίππων που προέρχονται από τη μητροπολιτική περιοχή του Cape Town της Νότιας Αφρικής.
Άρθρο 2
Τα κράτη μέλη τροποποιούν τα μέτρα τα οποία εφαρμόζουν όσον αφορά τη Νότια Αφρική για να συμμορφωθούν με την παρούσα απόφαση.
Πληροφορούν αμέσως σχετικά την Επιτροπή.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 7 Μαΐου 1999.

Labels: 0
3
18
6